“วุฒิศักดิ์” กระเป๋าฉีก ขอเลื่อนจ่ายตั๋วบี/อี EFORL ไปอีก 1 เดือน
EFORL เผย "ดับบลิวซีไอ โฮลดิ้ง" เจรจาขอเลื่อนชำระหนี้ตั๋วแลกเงิน 400 ลบ. เป็นภายใน Q2/60
25 พ.ค. 2560

บริษัท อี ฟอร์ แอล เอม จำกัด (มหาชน) หรือ EFORL แจ้งความคืบหน้าการปรับโครงสร้างบริษัท ดับบลิวซีไอ โฮลดิ้ง จำกัด (WCIH) ซึ่งเป็นบริษัทแม่ของบริษัท วุฒิศักดิ์ คลินิก อินเตอร์กรุ๊ป จำกัด (WCIG) โดยบริษัทได้รับหนังสือแจ้งสิทธิการจองซื้อหุ้นเพิ่มทุน จาก WCIH ฉบับลงวันที่ 16 พฤษภาคม 2560 ซึ่ง WCIH แจ้งให้ EFORL แจ้งยืนยันการจองซื้อหุ้นเพิ่มทุนและชำระเงินมัดจำจำนวน 25% ของมูลค่าหุ้นที่เสนอขายภายในวันที่  24 พฤษภาคม 2560 เวลา 17.00 น.
อย่างไรก็ตาม วันนี้ EFORL ได้รับแจ้งการขยายระยะเวลาการชำระเงินมัดจำและการชำระเงินซื้อหุ้นเพิ่มทุน จาก WCIH โดย WCIH กำหนดให้ชำระเงินมัดจำและชำระเงินซื้อหุ้นเพิ่มทุน เป็นภายในวันที่ 24 มิถุนายน 2560
สำหรับภาระหนี้ตั๋วแลกเงินของ WCIH จำนวน 400 ล้านบาท ซึ่งแบ่งเป็น วงเงิน 100 ล้านบาท ครบกำหนดวันที่ 23 มีนาคม 2560 ,วงเงิน 150 ล้านบาท ครบกำหนดวันที่ 16 มีนาคม 2560 ,วงเงิน 15 ล้านบาท ครบกำหนดวันที่ 31 พฤษภาคม 2560 ,วงเงิน 15 ล้านบาท ครบกำหนดวันที่ 30 มิถุนายน 2560 และวงเงิน 120 ล้านบาท ครบกำหนดวันที่ 31 พฤษภาคม 2560 นั้น WCIH อยู่ระหว่างการเจรจาขอเลื่อนการชำระหนี้ตั๋วแลกเงินทั้งหมดออกไปเป็นภายในไตรมาส 2/60 เพื่อให้สอดคล้องกับช่วงระยะที่ WCIH จะดำเนินการเรียกชำระเงินค่าหุ้นเพิ่มทุนแล้วเสร็จ
อนึ่ง ปัจจุบัน EFORL ถือหุ้นใน WCIH สัดส่วน 50.17%